تاسيويت (كاتسمّى حتى السيوية، أولّا لأمازيغية السيوية، اللي كايهضرو بيها كايسميوها Jlan n isiwan (جلان نْ إسيوان)) هي أكتر اللوغات لأمازيغية اللي كاينة فالشرق، كاينة فمصر وكايهضر بيها مابين 15 آلف حتال 20 آلف فلواحات ديال سيوة ولݣارة حدا لحدود معا ليبيا. تاسيويت هي اللوغة لعادية ديال لمفاهمة ولهضرة فلمجتماع ديال لأمازيغ لمصراوة اللي كاينين فسيوة ولݣارة، ولاكين لوجود ديال هاد اللوغة كاين فخطر بسباب ماكاتقرّاش فلمدارس وماكاتستعملش فلإعلام ومامعتارفاش بيها لحوكومة ديال مصر، وليستيعمال ديال الدارجة لمصرية فالزواجات لمخلطين. تقريبا ݣاع السيويين ليوما كايتعلمو يهضرو بالدارجة لمصرية وهي لوغة تانية ديالهوم من عمر صغير بزاف. تأتّرات السيوية بزّاف بلعربية، سوا لمصرية أولّا لبدوية، ولاكين حتى بلعربية ديال لفترات اللولين. السيوية هي اللوغة لأمازيغية لوحيدة اللي أصلية فمصر واللي كايهضرو بيها الناس فالشرق كتر من ݣاع هاد اللوغات فشمال إفريقيا. فوسط هاد اللوغات نيت، تاسيويت كاتبان فشي خصائيص لغوية موهيمّة، بحال لغبور ديال التفريق بين لمدكار ولمؤنات فلجمع، ولغبور ديال لأدوات دالنفي فالتصريف ديال لأفعال، وليستيعمال ديال لموافقة لكاملة دلفيعل معا لفاعيل، ليستيعمال ديال "لا" فالنفي لحسايسي دلفعال، ولمجيبة ديال الشكل دلمقارنة فالنعت من لعربية.